**26 שנות מאסר לצעיר מהצפון ששדד ורצח**

בגזר דין תקדימי לרוצח קטין, החליט בית המשפט המחוזי בחיפה לשלוח ל-26 שנות מאסר צעיר מהצפון שביצע שוד מזוין ורצח במרכול בצפון הארץ. על שותפו לרצח נגזרו 22 שנות מאסר

חדשות 2 | חדשות 2 | פורסם 10/07/12 14:13

בית המשפט המחוזי בחיפה גזר 26 שנות מאסר על צעיר בן 19 מהצפון שהורשע ברצח ריאד בן אחמד כיאל ז"ל במהלך שוד. מדובר בעונש חמור במיוחד, בעיקר בשל העובדה שהעבירה בוצעה בעת שהרוצח היה קטין.

מגזר הדין עולה כי המורשע ושותפו נצפו בסרטון אבטחה בחנות הסופרמרקט שבו עבד הקורבן. בקטע הווידאו נראים השניים אוחזים באקדחים, רצים לעבר ריאד כיאל המנוח ו"יורים בו ללא רחם", כהגדרת השופטים. הצעירים נמלטו לאחר המעשה מהמקום ונתפסו מאוחר יותר.

בגזר הדין הבהירו השופטים כי קטין שביצע עבירה כה חמורה כעבירת הרצח, דינו להיות מורשע, "קל וחומר כשנתלוו אליה עבירות חמורות אחרות, כבמקרה הנוכחי", לשון הפסיקה. בנוסף ציינו השופטים כי לא ניתן להתעלם מהעובדה שהנאשם לא הביע חרטה על המעשה. בגזר הדין אף הוזכר כי הצעיר "טען בעזות מצח כי 'יש אלוהים והוא רואה את הכול'".